麥明詩一結婚即做最失敗舅母 黃雨勇闖主題公園
2024年04月22日 13:01
東網電視
更多新聞短片
尋日(21日)黃色暴雨突襲香港,周日巨雨搞到大家都冇得去玩,清水灣更有水龍捲報告,就知天氣有幾惡劣。「十優港姐」麥明詩上個月下嫁飛機師老公盛勁為,佢因為「唧牙膏」式甫出結婚相而惹眾怒,不過好快佢又憑三吋不爛之舌重奪網友好感。估唔到尋日黃雨日,佢一早就約咗班親戚一家大細去主題公園,點知就撞正狂風暴雨,佢上載片段見到橫風橫雨吹到小朋友尖叫聲此起彼落,完全入唔到公園。
見佢以小背心上陣,同着晒雨褸嘅盛勁為好大對比,雖然因天雨關係冇得去玩,不過二人都笑到四萬咁口,麥明詩仲留言自嘲剛做舅母就失敗收場:「今日星期日難得約到成班親戚一家大細去主題公園,做個稱職嘅舅母帶兩個姨甥同動物say hi。出門口嘅時候啲雨落下落下,諗住大部份時間都係室內睇動物應該OK。點知自己過分天真,一到公園門口就狂風暴雨,搞到成班人好似走難咁款。唉剛做舅母就失敗收場,好彩有幾隻動物公仔氹住兩個小朋友話下次再嚟過。#打波先嚟落雨 #擇日重賽 #安全至上」而盛勁為就發揮搞笑本色,以經典廣告台詞留言:「唔通連個天都唔鍾意我?🥲」